蔡氏哀詞
作者：秦觀
朝代：宋

paragraphs: 惟夫人之高誼兮，真一時之女英。
既富有此好德兮，又申之以令儀。
带幽蕙之縹緲兮，佩明月之陸離。
人自操舍之不一兮，雅獨取善以自持。
何報施之或忒兮，罹禍艱於不虞。
顔色炫而未暮兮，所天忽以殞俎。
痛平素之偕處兮，忍此奄奄而嫠居。
瀝哀血以自誓兮，甘餌毒而捐軀。
佩珠玉以死真兮，固衆女之所嗤。
曷卓越以不顧兮，棄性命其如遺。
美不可强有兮，信天資之所開。
要反心以內省兮，豈或售乎人知。
嗟三晨之未浹兮，遂俱遊而莫留。
死者有知兮，羌魂魄以並遊。
日黄昏而不見兮，虛室窈其無人。
惟哀風以歸來兮，動素幔之襜襜。
何平生之款密兮，遽音聲之不可尋。
儼遺跡以在目兮，紛百憂而攻心。
豈至理不吾喻兮，如意厚而悲深。
撫雙櫬以增慟兮，涕清血而灑襟。
已矣哉，人生有死兮，自前古而既然。
精魄忽其不駐兮，惟修名之可延。
忍錄錄以寓世兮，信烈者之所羞。
儻佳志之獲申兮，雖奄忽其焉悼。